次韻楊先輩古調  其二
作者：方岳
朝代：宋

paragraphs: 南山有於菟，雪齒雙銅睛。
霧深忽軒鬐，孤嘯開青冥。
槲林歲月老，猶以文炳名。
胡爲食牛志，無復當時英。
吾聞楊儀之，筆落風雨驚。
乃今已老矣，囊錦携一兵。
平時號詩將，窮處圍愁城。
何當胾西崑，與爾樽南溟。
高談動星斗，萬物皆欣榮。
秋風吾亦歸，空山多月明。